#狸猫书生 (The Leopard Cat Scholar) มินิซีรีส์จีนจาก Mango TV เล่าถึงเรื่องราวปริศนาลี้ลับในสำนักศึกษากวนจือที่ตั้งอยู่กลางป่าเขา ลูกศิษย์ทั้งสองของสำนักอย่าง “เถาเส้าจง” ผู้จิตใจดี เฉลียวฉลาด กับ “หวังอี้จือ” บุรุษขี้กลัว แต่ชอบอวดเก่ง ครั้งหนึ่งเคยยื่นมือช่วยเหลือเพื่อนร่วมเรียนที่ถูกกลั่นแกล้งเป็นประจำ จนเป็นเหตุให้พวกเขาโดนเอาคืนหลายเท่า!

เส้าจงถูกจับโยนลงน้ำ ขณะที่อี้จือบังเอิญพบกับแมวดำในตำนาน บ้างก็ว่าเป็นปีศาจร้ายกาจ บ้างก็ว่าเป็นเทพเซียนคุ้มครอง อี้จือเห็นว่าเส้าจงกำลังอยู่ระหว่างความเป็นความตาย เลยตกปากรับคำแมวดำตัวนั้นด้วยการยอมให้สิงร่างเพื่อแลกกับช่วยเหลือสหาย นับแต่นั้นมา ท่าทีของอี้จือก็เปลี่ยนไป เขาทัดดอกไม้งามไว้ที่หู มีนัยน์ตามุ่งมั่น สุขุมนุ่มลึก ทั้งยังกล้าหาญขึ้น!

การฆาตกรรมเกิดขึ้นในสำนักศึกษาเรื่อยมา หลายคนคาดว่าเป็นฝีมือของปีศาจแมวดำ ส่วนอี้จือนั้นรู้ดีว่าเป็นการโบ้ยความผิด คนร้ายแท้จริงยังลอยนวล แม้ใครต่อใครจะกล่าวหาว่าแมวดำเป็นปีศาจร้าย แต่เส้าจงก็ไม่ได้ปักใจเชื่อ และมองมันเป็นเพียงแมวชะมดน้อยน่ารักที่แสนเชื่องตัวหนึ่งเท่านั้น (อี้จือฟังแล้วก็แอบยิ้มอรุ่ม 😚 อร๊ายยยยยยยย)